I. Šulaj, poslanec: (2005-05-24):
Cieľom navrhovanej novely zákona je nie riešenie dôležitých politických, spoločensko-ekonomických skutočností, cieľom je spraviť taký zákon, ktorý by mal jasné podmienky, jasné kritériá v rámci svojich vlastných vnútorných paragrafov, ale ktorý by nadväzoval takisto aj na ostatné zákony. Cieľom uvedeného zákona je definovať cenu, hodnotu hmotného majetku tak, aby bola rovnaká so zákonom o účtovníctve. Zákon o účtovníctve totiž vo svojej jednej samostatnej časti definuje obstarávaciu cenu hmotného majetku, zákon o dani z príjmov, ktorého novelu predkladám, definuje odpisovanie hmotného majetku vstupnou cenou. Medzi obstarávacou cenou a vstupnou cenou sú, samozrejme, ešte ďalšie položky, ktoré sú rozdielne z hľadiska ekonomického vnímania určitých odborných záležitostí. Medzi obstarávacou cenou a vstupnou cenou je rozdiel predovšetkým v sprostredkovateľskej odmene za uzatvorenie lízingu, odstupnom pri postúpení lízingu, dane z pridanej hodnoty pri lízovaní osobných automobilov. Čo sa v podstate stalo a čo chceme riešiť, som už naznačil. Chcel by som ešte upozorniť na novely, ktoré sme prijali ku koncu roka 2004 a na problematické záležitosti, ktoré sa nachádzajú ešte v súčasnom zákone o dani z príjmov. V roku 2004  bol  prijatý   zákon č. 695/2004 Z. z., ktorým sme zmenili § 26 ods. 8, ktorý definuje odpisovanie hmotného majetku prenajatého formou finančného prenájmu. Tu sme definovali vstupnú cenu, z ktorej sa takto odpisovaný hmotný majetok bude prenajímať. Následne sme v § 52 ods. 40, ktorý konštatuje, že takto definované odpisovanie majetku sa použije pri podaní daňového priznania po 31. 12. 2004, upravili aj spôsob odpisovania za rok 2004, pretože všetky daňové priznania, ktoré sa podávali po 31. 12. 2004, zasahovali ešte obdobie roku 2004. Uvedený § 26 ods. 8 definuje odpisovanie hmotného majetku nasledovne. Hmotný majetok prenajatý formou finančného prenájmu odpíše nájomca počas doby trvania prenájmu do výšky 100 percent hodnoty istiny podľa osobitného predpisu. To je už hodnota istiny alebo vstupná cena, o ktorej som hovoril, ktorá je v rozpore so zákonom o účtovníctve. Ďalej pri tomto § 26 ods. 8 je odvolávka na zákon o účtovníctve č. 431/2002 Z. z. Možno, že si niektorí pamätáte, že len pred niekoľkými dňami som vystupoval tu v Národnej rade Slovenskej republiky takisto s novelou zákona o dani z príjmov, kde som chcel riešiť problematiku dôchodcov. Vtedy som tam navrhoval odpočítateľnú položku vo výške 80 832 korún, ktorá platila v roku 2004, v novom roku by to malo byť 87 000 korún. Nechcem znovu vystupovať s touto odpočítateľnou položkou i napriek tomu, že sa domnievam, že je tu určitý morálny ekonomický aj sociálny nárok týchto občanov, ktorí dosiahli dôchodkový vek, aby takisto mali odpočítateľnú položku. Rozlišujem teda medzi predkladanými návrhmi, ktoré sú sociálne, ekonomicky a politicky podložené, a rozlišujem medzi návrhmi, ktoré majú len podnikateľské a ekonomické postavenie. Preto vás prosím, ak chceme z tejto miestnosti odísť von a hovoriť o tom, že podporujeme zdravé podnikateľské vzťahy, keď chceme hovoriť o tom, že chceme mať zákony, ktoré sú čitateľné, jasné, spravodlivé, ktoré majú nadväznosť na iné zákony, aby ste pouvažovali o mojom návrhu zákona, aby ste, pokiaľ je to možné, ho vedeli aj podporiť. Za prípadnú podporu vopred ďakujem.